กรมส่งเสริมสหกรณ์ ชูโครงการสนับสนุนสหกรณ์การเกษตร ผสมปุ๋ยจำหน่ายให้เกษตรกร ขายถูกกว่าท้องตลาด
กรมส่งเสริมสหกรณ์ ชูโครงการสนับสนุนสหกรณ์การเกษตร ผสมปุ๋ยจำหน่ายให้เกษตรกร ขายถูกกว่าท้องตลาด 3,378 บาทต่อตัน ช่วยเกษตรกรลดต้นทุนการผลิต 300 – 400 บาทต่อไร่นายพิเชษฐ์ วิริยะพาหะ อธิบดีกรมส่งเสริมสหกรณ์ เปิดเผยเกี่ยวกับโครงการสนับสนุนให้สหกรณ์การเกษตรผลิตปุ๋ยใช้เองจำหน่ายให้กับสมาชิกและเกษตรกรทั่วไปในพื้นที่ ช่วยลดต้นทุนการผลิตให้เกษตรกร เนื่องจากปัจจุบันเกษตรกรส่วนใหญ่ประสบกับปัญหาต้นทุนการผลิตที่สูงขึ้นและใช้ปุ๋ยไม่เหมาะสมกับสภาพพื้นดิน ซึ่งส่งผลทำให้ผลผลิตต่อไร่ต่ำกว่ามาตรฐาน รัฐบาลจึงมีนโยบายที่จะช่วยเหลือเกษตรกรในการลดต้นทุนการผลิต โดยให้สหกรณ์การเกษตรในระดับอำเภอผลิตปุ๋ยที่มีคุณภาพและจำหน่ายในราคาที่เป็นธรรมแก่เกษตรกร ซึ่งกรมพัฒนาที่ดินจะช่วยวิเคราะห์ข้อมูลดินของแต่ละพื้นที่ เพื่อกำหนดสูตรปุ๋ยที่มีแร่ธาตุเหมาะสมกับสภาพดินให้สหกรณ์นำไปผลิต ขณะที่กระทรวงพาณิชย์ จะเจรจากับผู้ประกอบการนำเข้าแม่ปุ๋ย เพื่อให้ชุมนุมสหกรณ์การเกษตรแห่งประเทศไทยได้ซื้อแม่ปุ๋ยจากบริษัทนำเข้าในราคาที่ถูกกว่าราคาตลาดและกระจายต่อให้กับสหกรณ์การเกษตรในแต่ละจังหวัด นำไปจำหน่ายให้กับเกษตรกร สำหรับเงินทุนในการผลิตปุ๋ยจำหน่ายให้เกษตรกร ธนาคารเพื่อการเกษตรและสหกรณ์การเกษตร(ธ.ก.ส.) ได้จัดสรรวงเงินสินเชื่อ  1,300 ล้านบาท ให้สหกรณ์กู้ยืมในอัตราดอกเบี้ยร้อยละ 2 รัฐบาลชดเชยดอกเบี้ยให้ร้อยละ 2 และ ธ.ก.ส.รับภาระดอกเบี้ยร้อยละ 1 ต่อปี ทั้งนี้คาดว่าสหกรณ์การเกษตร จะเริ่มผลิตปุ๋ยและจำหน่ายได้ ตั้งแต่เดือนมีนาคม 2562 โดยมีเป้าหมาย 100,000 ตัน จำหน่ายราคาถูกกว่าปุ๋ยสำเร็จที่ขายตามท้องตลาดตันละ 3,378 บาท ซึ่งจะช่วยลดต้นทุนการผลิตไร่ละ 300 – 400 บาท และสามารถลดต้นทุนจากการใช้ปุ๋ยคิดเป็นมูลค่ากว่า 337 ล้านบาท